Vita:Amedeo Modigliani

message: A szócikk több megfogalmazási problémát is mutat. A stílusa nem illik egy enciklopédiához, helyenként a nem megfelelő mondatszerkezetek parodisztikus felhangot eredményeznek.
* Ekkor ismerkedett meg a kábítószerrel és az alkohollal is. – Egy baráti összejövetelen mutatták be őket egymásnak. Később, a festő nagy bánatára, Kábítószer Alkohollal tért haza, és néhány év múlva össze is házasodtak. A házasságuk azonban nem bizonyult tartósnak, egy Delírium nevű csábító miatt Alkohol válást kezdeményezett.
*  1909-ben kimerülten érkezett haza Livornóba. – Előzőleg mindig frissen és kipihenten ért haza, ezért különös jelentőséggel bír, hogy abban az évben fáradt volt. De ez csak 1909 délután háromig tartott, egy kiadós alvás és egy jó reggeli szerencsére megoldotta a problémát.
* Modigliani nemsokára elhíresült kicsapongásairól, nevezetesen arról, hogy részegen anyaszült meztelenre vetkőzött. – Egy alkalommal még a fürdőkádba is így mászott be, ami rendkívül megbotránkoztatta a csempét.
* A háború hirtelen végett vetett az építkezéseknek, és a kábítószerektől legyengült Modigliani már nem nem volt képes a kőfaragásra – Teljesen világos, nem? Háború betiltja az építkezést, így az nem tud segíteni Modiglianinak. Addig az tartotta a vésőt, sőt, néha a kezére is rácsap a kalapáccsal, hogy a művésznek ne kelljen. E segítség nélkül a művész képtelen faragni. Vagyis ráfaragott a háborúval. Vagy mégsem.
* Egy alkalommal Modigliani kidobta Beatrice-t az ablakon. Szerelmük véget ért. – Nem csoda, bár arról nem esik említés, hogy hányadik emeletről dobta ki a mester a hölgyet. Ha a tizedikről, akkor tényleg nincs min csodálkozni. Ha a földszintről, akkor azért még meg lehetett volna bocsátani neki…
* Modigliani a nevére akarta gyermeküket íratni, de útközben lerészegedett, így a gyermeke törvényes apa nélkül maradt. – Nekem erről az a vicc jutott az eszembe, hogy a medve hogyan veszítette el az óráját. (Ment a medve az erdőben. Az órája megállt. A medve nem vette észre, és továbbment.)
* családjával beköltözött a rue de la Grande Chaumière-en lévő egyik lakásba, Gauguin egykori lakása fölé. Állapota egyre romlott. – A lakásé, vagy Modiglianié? (Vagy mindkettőé - el tudom képzelni.)
* Az alatta lakó festő meglátogatta, … Ortiz de Zárate azonnal segítséget hívott – Zárate volt az alatta lakó festő? Gauguin nem, mert egykori lakásról volt szó… Esetleg egy harmadik festő? Vagy karaj?
Azt hiszem, ennyi elég arra nézvést, hogy min kellene finomítani a megfogalmazásban. Alapvetően nem is a fogalmazásmóddal van a gondom, hanem azzal, hogy hiányosak az állítások, és ez okoz groteszk hatást. Törekedni kell a szabatosságra! Ugyanakkor érdemes lenne utánanézni, hogy Modigliani hogyan hatott más művészekre, illetve más művészek hogyan hatottak rá. (A beillesztett képeket valamiért Klimttel érzem rokoníthatónak, volt valami kapcsolat kettejük között?)
--HoremWeb szavak mondása 2009. december 19., 18:20 (CET)
thread_title:  Lektorálandó 

message: – Mártiforrás 2010. augusztus 1., 00:06 (CEST)
thread_title:  Lektoráltam 

message: Ez a szerencsétlen ember kétszer halt meg:
*1920. január 24. (35 évesen)
*1920. január 25. (35 évesen)
Én persze tudom, hogy ez azt jelenti, hogy két halálozási adat van nyilvántartva, valamint, hogy mindkét adat szerepel a Wikidatában, azonban beavatatlanok ezt nem – feltétlenül – tudják. Jó lenne valahogy jelezni ennél és más hasonló cikkeknél, hogy ez a két dátum mit jelez. Ráadásul így elég rondán is mutat. Hungarikusz Firkász Ide írkássz! 2015. január 2., 04:52 (CET)
Kétségtelen tény, hogy 24-én hajnalban, kórházban, dokumentáltan halt meg. Tehát nem 25-re virradólag, ami bizonytalanná tehetné a napot,  így azt a dátumot ki kell törölni. Voxfax vita 2015. január 2., 09:42 (CET)
Köszönöm! Ezt sajnos – feltehetőleg – a Wikidatán kell módosítani. Hungarikusz Firkász Ide írkássz! 2015. január 2., 15:08 (CET)
Szívesen! Próbáltam, de nem tudtam a datából törölni, viszont még akármennyi halálidőpontot be tudtam volna rögzíteni. Számomra nem logikus az egész. Voxfax vita 2015. január 2., 15:22 (CET)
thread_title:  Kétszer halt meg